Komisjoni määruse nr 885/2006, millega nähakse ette määruse (EÜ) nr 1290/2005 üksikasjalikud eeskirjad seoses makseasutuste ja teiste organite akrediteerimise ning EAGFi ja EAFRDi raamatupidamisarvestuse kontrollimise ja heakskiitmisega, kohane komisjoni kirjalik teade EAGFi raamatupidamisarvestuse kontrollimise menetluses peab andma asjaomasele liikmesriigile täieliku ülevaate kulude vastavusest liidu õigusele, mis täidab kõnealuse sättega sellele pandud hoiatusfunktsiooni. Seega on määruse nr 885/2006 artikli 11 lõikega 1 nõutud, et asjaomasele liikmesriigile etteheidetav rikkumine oleks piisavalt täpselt märgitud kirjalikus teates, mis on ette nähtud kõnealuse sätte esimeses lõigus.

Nõukogu määruse (EÜ) nr 247/2006, millega sätestatakse põllumajanduse erimeetmed liidu äärepoolseimate piirkondade jaoks, artikli 12 punktis c ette nähtud tehnilise abi meetmed vastavad põhimõtteliselt liidu rahastamise tingimustele juhul, kui on seotud abimeetmete ettevalmistamise, rakendamise või kohandamisega. Samas ei ole määruses nr 247/2006 ega määruses nr 793/2006, millega sätestatakse määruse nr 247/2006 teatavad üksikasjalikud rakenduseeskirjad, täpsustatud kas määruse nr 247/2006 artikli 12 punktis c nimetatud tehnilise abi meetmed hõlmavad liikmesriigi ametiasutuste kontrollitegevust või mitte. Lisaks ilmneb, et liidu õiguses ja eelkõige EAGFi puhul puudub esiteks mõiste „tehniline abi“ üldine ja valdkondadeülene määratlus, mida saaks üle kanda käesolevale juhtumile, ning teiseks ei tähista väljend „tehniline abi“ tingimata kõiki tegevusi, mis hõlmaksid kontrollitegevust.

Määruse nr 247/2006 artikli 12 punkti c tuleb tõlgendada nii, et võetakse arvesse mitte üksnes selle sätte sõnastust vaid ka selle konteksti ja selle õigusaktiga taotletavaid eesmärke, mille osaks see säte on. Selles osas olgu märgitud, et ei nimetatud sättes ega üheski teises määruste nr 247/2006 ja nr 793/2006 asjakohases sättes ei mainita hindamise, auditi ja kontrolliga seotud tegevusi. Teiseks, EAGFi puhul ei viita väljend „tehniline abi“ teatud asjaoludel ja eelkõige määruse nr 1290/2005 ühise põllumajanduspoliitika rahastamise kohta artikli 5 punkti a kontekstis kõigile tegevustele, mis hõlmavad kontrollitegevusi, vaid tähistavad üksnes haldus- ja tehnilise abi tegevusi kitsas tähenduses. Kolmandaks, määruse nr 1290/2005 artikli 11 kohaselt makstakse selle määrusega ette nähtud finantseerimisega seotud maksed välja toetuse saajatele täies ulatuses, välja arvatud vastupidiste sätete korral. Nendest sätetest tuleneb, et EAGFi assigneeringuid, ja eelkõige neid, mis on eraldatud liikmesriikidele, tuleb põhimõtteliselt kasutada selleks, et rahastada tegevuskulusid, mis hõlmavad toetusesaajatele tehtud makseid. Sellest järeldub, et kui ei ole ette nähtud teisiti, ei tohi neid assigneeringuid kasutada selleks, et aidata liikmesriigi ametiasutustel teostada nende tavapäraseks ülesandeks olevat haldustegevust.

Neil asjaoludel nähtub määruse nr 247/2006 artikli 12 punkti c grammatilisest, süstemaatilisest ja teleoloogilisest tõlgendamisest, et „[abi]meetmete rakendamisega seotud tehnilise abi vajadus“, mida selles sättes on nimetatud, ei hõlma liikmesriigi ametivõimude teostatavat kontrolli.

(vt punktid 47, 48, 61, 62, 66–71 ja 74)